<classify> MAHAKAMA ya Hakimu Mkazi Kisutu, Dar es Salaam imeutaka upande wa utetezi katika kesi ya uhujumu uchumi inayomkabili Mwandishi wa Habari za Uchunguzi Erick Kabendera kufuatilia wenyewe barua ya makubaliano ya kukiri na kuomba msamaha kwa Mkurugenzi wa Mashitaka nchini DPP ili kujua hatma yake.Wakili wa Utetezi, Jebra Kambole alidai mbele ya Hakimu Mkazi, Janeth Mtega kuwa Oktoba 11, mwaka huu waliitaarifu mahakama juu mshitakiwa kuandika barua ya kuomba msahama na kukiri kosa kwenda kwa DPP lakini mpaka sasa ni miezi miwili hawajapata mrejesho wowote kutoka kwa DPP.Alihoji ni lini watakamilisha mchakato wa majadiliano hayo kwani mpaka sasa hakuna chochote ambacho kimefanyika na mshitakiwa yuko gerezani na ni mgonjwa.Akijibu hoja hizo, Wakili wa Serikali, Ester Martin alidai ni kweli maombi hayo yapo kwa DPP toka Oktoba 11 mwaka huu lakini suala la makubaliano si maamuzi yanayoweza kutolewa mara moja, ni vema waende katika ofisi ya DPP ili wajue kinachoendela.Baada ya kueleza hayo, Hakimu Mtega aliutaka upande wa utetezi waende wenyewe kufuatilia barua hiyo kwa DPP ili wajue kinachoendelea na kuahirisha kesi hiyo hadi Desemba 18, mwaka huu kwa ajili ya kutajwa.Katika kesi hiyo, Kabendera anakabiliwa na kesi ya uhujumu uchumi yenye mashitaka matatu likiwemo la utakatishaji wa Sh milioni 173.Katika mashitaka ya kwanza ilidaiwa kuwa katika kipindi hicho, Kabendera alijihusisha na mtandao wa kihalifu kwa kutoa msaada kwa genge la uhalifu kwa nia ya kujipatia faida.Inadaiwa kuwa katika kipindi hicho, bila ya sababu, alikwepa kodi ya Sh 173,247,047.02 ambayo ilitakiwa ilipwe Mamlaka ya Mapato Tanzania TRA.Pia inadaiwa Kabendera alitakatisha Sh 173,247047.02 huku akijua fedha hizo ni mazalia ya kosa la kujihusisha na genge la uhalifu na ukwepaji kodi.  <topic>: KITAIFA 